5.4.2023
SK
Úradný vestník Európskej únie
C 125/471 Štvrtok 15. septembra 2022
AV. keďže Medzinárodná rada UNESCO pre pamiatky a sídla dospela vo svojom technickom preskúmaní správy o stave ochrany maďarskej zložky cezhraničného svetového dedičstva „Fertö/Neusiedlersee Cultural Landscape“ vypracovanej v máji 2021 k záveru, že projekt rekreačného strediska pri Neziderskom jazere pri Šoproni by vo svojej plánovanej veľkosti a forme poškodil autentickosť a integritu cezhraničného svetového dedičstva;
AW.
keďže Maďarsko je na 73. mieste zo 180 krajín a území, na ktoré sa vzťahuje Index vnímania korupcie organizácie Transparency International za rok 2021 (pokles o jedno miesto v porovnaní s predchádzajúcim rokom), a jeho poradie od roku 2012 neustále klesá;
Ochrana súkromia a údajov
AX. keďže v správe zo služobnej cesty v nadväznosti na ad hoc delegáciu Výboru pre občianske slobody, spravodlivosť a vnútorné veci do Budapešti, ktorá sa konala 29. septembra – 1. októbra 2021, boli vyjadrené obavy v súvislosti s nedostatkom záruk, pokiaľ ide o dohľad v súčasných právnych predpisoch, bez skutočných bŕzd a protiváh a opatrení nápravy; keďže boli vyjadrené aj obavy v súvislosti s údajným používaním špionážneho softvéru Pegasus spoločnosti NSO Group a zvýšeným štátnym sledovaním aktivistov, novinárov, právnikov a politikov;
AY. keďže v júli 2021 investigatívny portál Direkt36 odhalil na základe informácií z uniknutej databázy, že v rokoch 2018 až 2021 bolo nevedome terčom špionážneho softvéru Pegasus približne 300 maďarských občanov, medzi ktorými boli nezávislí novinári, vlastníci médií, právnici, politici, podnikatelia kritickí voči vláde a bývalí štátni úradníci; keďže európsky dozorný úradník pre ochranu údajov v predbežných poznámkach k modernému špionážnemu softvéru uverejnených 15. februára 2022 dospel k záveru, že rozšírené používanie veľmi vyspelých špionážnych softvérov, ako je Pegasus, môže bezprecedentne ohroziť a poškodiť nielen základné práva a slobody, ale aj demokraciu a právny štát, načrtol sériu krokov a opatrení ako záruku proti nezákonnému používaniu špionážneho softvéru a uviedol, že zákaz vývoja a zavádzania špionážneho softvéru s kapacitou, akú má Pegasus, v EÚ by bol najúčinnejšou možnosťou na ochranu základných práv a slobôd; keďže provládne médiá o softvéri Pegasus takmer nikdy neinformovali;
AZ.
keďže Výbor ministrov Rady Európy vo svojom rozhodnutí z 9. marca 2022 týkajúcom sa prebiehajúceho zvýšeného dohľadu nad výkonom rozsudku ESĽP vo veci Szabó a Vissy/Maďarsko pripomenul, že predmetná vec sa týka porušenia práva žalobcov na rešpektovanie ich súkromného a rodinného života a ich korešpondencie z dôvodu maďarských právnych predpisov týkajúcich sa vnútroštátnych bezpečnostných opatrení tajného sledovania, ktoré neobsahujú dostatočne presné, účinné a komplexné záruky, pokiaľ ide o nariaďovanie, výkon a možnú nápravu týchto opatrení; keďže Výbor ministrov ďalej zdôraznil, že tajné sledovanie by sa malo považovať za veľmi rušivý akt, ktorý potenciálne zasahuje do práva na slobodu prejavu a súkromie a ohrozuje základy demokratickej spoločnosti, pričom pripomenul, že v reakcii na rozsudok ESĽP orgány v roku 2017 oznámili potrebu legislatívnej reformy; keďže Výbor ministrov s vážnym znepokojením konštatoval, že legislatívny proces je stále v predbežnej fáze a orgány nepreukázali žiadny ďalší relevantný vývoj, a preto dôrazne vyzval orgány, aby urýchlene prijali opatrenia potrebné na úplné zosúladenie vnútroštátnych právnych predpisov s požiadavkami Európskeho dohovoru o ľudských právach, stanovili harmonogram legislatívneho procesu a predložili výboru návrh legislatívneho návrhu;
Sloboda prejavu vrátane plurality médií
BA. keďže 13. júla 2022 Komisia v kapitole o Maďarsku v správe o právnom štáte za rok 2022 uviedla, že treba posilniť funkčnú nezávislosť a účinnosť úradu pre médiá a že pokračujúce zadávanie značného množstva štátnej reklamy provládnym médiám vytvára nerovnaké podmienky v mediálnom prostredí; keďže verejnoprávne médiá pôsobia v zložitom inštitucionálnom systéme vzhľadom na obavy týkajúce sa ich redakčnej a finančnej nezávislosti a odborníci v oblasti médií naďalej čelia výzvam pri výkone svojich činností, a to aj v súvislosti so sledovaním investigatívnych novinárov; keďže prístup k verejným informáciám je naďalej obmedzovaný v rámci stavu ohrozenia;